मेरी अपनी लैह्‌की जनेही लायब्रेरी च मिगी जम्मू दे इतिहास सरबंधी दो कताबां मिली गेइयां उर्दू च लिखी दियां-इक मौलवी हशमत उल्ला खान लखनवी हुन्दी लिखी दी “तारीख-ए-जम्मू व रयासतहाय मफ्तूहा महाराज गुलाब सिंह बहादुर” ते दूई “तारीख-ए-डोगरा देस (जम्मू व कश्मीर)” दीवान नरसिंहदास नरगिस ‘रईस उल तहरीर चांद जम्मू’ हुन्दी लिखी दी। हशमत उल्ला हुन्दी कताब पता नेईं कोल कि’यां पुज्जी, पर नरगिस हुन्दी मिगी उ’नें आपूं दित्ती ही, त्र’ऊं-च’ऊं हत्थै लिखे दे सफें समेत, मेरे जम्मू दे इक दौरे दे दौरान हशमत उल्ला होर जम्मू कश्मीर दे महाराज हुन्दी मलाज़मत च हे 1898 कोला लेइयै 1928 तोड़ी। रिटायर होने परैन्त उ’नें 1939 च एह् कताब प्रकासत कीती ते महाराज हरि सिंह हन्दे नां समर्पित कीती। उन्दे मताबक उन्दा कताब लिखने दा मुद्दा हा महाराजा गुलाब सिंह दे जीवन दे डोगरा राज दियें रयासता दियें हद्दें बारे गी बधाने बारै ब्यौरा देना। उ’नें अपनी कताबा दे शुरू च जम्मू दे राजें दी वंशालवी दित्ती जेह्‌ड़ी दीवान। किरपाराम हुन्दी “गुलाबनामा” च दित्ती दी वंशावली उप्पर आधारत ऐ ते सत्तें सफें च जम्मू दे पराने राजें दा जिकर करियै जम्मू च महाराजा रंजीतदेव द शासनकाल तोड़ी आई पुज्जे। उन्दे मताब जम्मू गी राजा जम्बूलोचन ने अज्जै कोला कोई त्रै ज्हार त्रै साल पैह्‌लें बसाया ते ओह्‌दे पुरखे अयोध्या दे सूरजवंशी महाराजा सुदर्शन दे वंशज हे।